Renosterkalf getraumatiseer nadat stropers toeslaan | Netwerk24
Deur Werner Beukes 01 Maart 2021 06:08
Annie in haar nuwe omgewing waar sy gerehabiliteer gaan word. Foto: Verskaf
"Annie is met 'n blinddoek hier aangebring deur ons reddingsbeamptes nadat haar ma Donderdag deur stropers aangeval is," sê dr. Arrie van Deventer, stigter van die Rhino Orphanage.
"Die blinddoek was om haar kalm te hou en algaande gewoond te maak aan haar nuwe omgewing in die rehabilitasiesentrum.
"Sy het angsaanvalle gekry en ons moes die blinddoek verwyder om haar te laat bedaar. Sy is 'n kalmeermiddel ingegee, maar is steeds rusteloos."
Annie, 'n renosterkalfie, word geblinddoek voordat sy na 'n rehabilitasiesentrum gebring is. Foto: Verskaf
Volgens Van Deventer is Annie se ma voorheen onthoring maar die stropers het haar van kant gemaak om 'n stuk van die horing wat agtergebly het, te verwyder. Hy wou weens veiligheidsreëls nie bekend maak waar die renosters aangeval is nie. Die stropers is nog nie aangekeer nie.
"Ons missie is om renosters te red, te rehabiliteer en weer vry te laat. Annie sal eers gerehabiliteer moet word. Dit kan vyf jaar duur. Ons probeer renosterwesies se kontak met mense beperk. Geen toeriste word ook hier toegelaat nie," sê Van Deventer.